
A fogyasztási tendenciák hatása a futballklubok bevételére

Kulcsszavak: futball; háztartási fogyasztás; unbalanced panel; bayesi panel modell
A professzionális sport világa a XX. században teljes mértékben kiszolgáltatottá vált az üzlet,
és gazdaság ingadozásaink. A sport köré felépülő iparágak jelentősége világszinten
megkérdőjelezhetetlen, számtalan embernek ad munkát és megélhetést, így kulcsfontosságú
megérteni a hatásokat, melyek befolyásolják.
A futball sem kivétel ez alól, mélyen bele van ágyazódva az európai kulturális és gazdasági
életbe. A futballklubok, mint ennek a színtérnek fő alakítói azonban számos pontban rendkívül
eltérően viselkednek, mint egy klasszikus vállalat. Az egyik ilyen tényező a bevételeiknek
alakulása, mely rendhagyó módon függ az egyének fogyasztási szokásaitól.
A kérdés, melyre a választ keressük, hogy miként befolyásolja a háztartások fogyasztásának a
tendenciája a futballklubok bevételét. Várakozásaink szerint ez a hatás gyengén pro-ciklikus,
tehát a fogyasztás váltakozásaira kis mértékben, azonos irányban reagálnak a klubok.
Kutatási kérdésünket bayesi hierarchikus vegyes hatású modell segítségével vizsgáltuk,
kihasználva annak kis minták esetén mutatott robosztusságát. Eredményeink nem tudták
alátámasztani kiinduló hipotézisünket, mivel a futballklubok bevételének komponensei
rendkívül különbözően reagálnak a háztartások fogyasztásának megváltozására,
ellehetetlenítve az aggregált bevételre vonatkozó konklúzió vonását. Mindezek ellenére
eredményeink a klubok közvetítési bevételeire kimutatták a várt, pro-ciklikus hatást, míg a
kereskedelmi bevételekre megcáfolták hipotézisünket és kontraciklikus hatást mutattak. Ezek
a konklúziók segíthetnek a futballkluboknak ellenálló és hosszútávú stratégiák kialakításában,
hozzájárulva gazdasági sikereikhez.



